奉酬崔璐進士見寄次韻
作者：皮日休
朝代：唐

paragraphs: 伊余幼且賤，所稟自以殊。
弱歲謬知道，有心匡皇符。
意超海上鷹，運跼轅下駒。
縱性作古文，所謂皆自如。
但恐才格劣，敢誇詞彩敷。
句句考事實，篇篇窮玄虛。
誰能變羊質，競不獲驪珠。
粵有造化手，曾開天地鑪。
文章鄴下秀，氣貌淹中儒。
展我此志業，期君持中樞。
蒼生眼穿望，勿作磻谿謨。